A BIZOTTSÁG 460/2008/EK RENDELETE
(2008. május 27.)
az almára vonatkozó forgalmazási előírás megállapításáról szóló 85/2004/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gyümölcs- és zöldségágazat tekintetében különleges szabályok megállapításáról, a 2001/112/EK és a 2001/113/EK irányelv, valamint a 827/68/EGK, a 2200/96/EK, a 2201/96/EK, a 2826/2000/EK, az 1782/2003/EK és a 318/2006/EK rendelet módosításáról, továbbá a 2202/96/EK rendelet hatályon kívül helyezéséről szóló, 2007. szeptember 26-i 1182/2007/EK tanácsi rendeletre (1) és különösen annak 42. cikke a) pontjára,
mivel:
(1)
A 85/2004/EK bizottsági rendelet (2) rendelkezései között szerepel, hogy az Egyesült Nemzetek Európai Gazdasági Bizottságának FFV-50 forgalmazási előírásával való összhang érdekében 2008. június 1-jei hatállyal csökken a legkisebb méret. A szóban forgó előírás azonban időközben módosult, ezért a méretre vonatkozó rendelkezéseket indokolt eszerint aktualizálni.
(2)
A gazdasági joggal való minden összeütközés elkerülésére az almafajták jegyzékéből, amely a 85/2004/EK rendelet mellékletének függelékében szerepel, indokolt elhagyni a kereskedelmi nevek összes említését.
(3)
Az ellenőrzés megkönnyítésére felül kell vizsgálni a fajták jegyzékét is. Következésképpen indokolt a „Reine blanche du Canada” fajta „Renetta del Canada” szinonimáját és a „Zarja Alatau” almafajtát felvenni a szóban forgó jegyzékbe.
(4)
Ezért a 85/2004/EK rendeletet ennek megfelelően módosítani kell.
(5)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
A 85/2004/EK rendelet melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. május 27-én.